google/wiki40b huggingface dataset:
Sullivan-ekspedisjonen

Slagene

Washington instruerte Sullivan og hans menn om å krysse fra Easton i Pennsylvania til Susquehanna River i det sentrale Pennsylvania og å følge elven oppover til Tioga i New York. Han gav Clinton og hans menn ordre om å reise fra Albany vestover opp Mohawk River til Canajoharie, krysse over land til Otsego Lake og så reise ned Susquehanna for å møte Sullivan ved Tioga.
Førti irokeserlandsbyer ble ødelagt, inkludert Catherine's Town, Goiogouen, Chonodote og Kanadaseaga, sammen med alle avlingene og frukttrærne til irokeserne. Felttoget hadde bare et betydelig slag, slaget ved Newtown, som ble utkjempet 29. august 1779. Det var en fullstendig seier for den kontinentale armé. Det er uenighet blant historikere om et irokesisk kallenavn for Washington, «landsbyødeleggeren», stammer fra denne ekspedisjonen.
Selv om ekspedisjonen ødela de irokesiske avlingene og landsbyene og etterlot dem i britenes nåde foran den harde vinteren 1779-80, skrev en offiser at «redene er ødelagt, men fuglene er fremdeles på vingene». Irokeserne fortsatte sine ødeleggende raid gjennom krigen, men krigen brøt Irokeserføderasjonens makt. Etter krigen ble store deler av irokesernes land absorbert av USA og staten New York, og dens innfødte befolkning flyttet til Canada.

Brodheads ekspedisjon

Lenger vest ble en samtidig ekspedisjon utført av oberst Daniel Brodhead. Brodhead forlot Fort Pitt den 14. august 1779 med en styrke på 600 regulære soldater og militsmenn, marsjerte opp Allegheny River inn i senecaenes og munseenes land i det nordvestlige Pennsylvania og det sørvestlige New York. Siden de fleste innfødte krigerne var borte for å møte Sullivans hær, møtte Brodhead liten motstand og ødela rundt ti landsbyer, inkludert Connewango (Warren i Pennsylvania). Planen var at Brodhead skulle slutte seg til Sullivan ved senecalandsbyen Geneseo for å angripe Fort Niagara, men Brodhead snudde etter å ha ødelagt landsbyene nær dagens Salamanca og sluttet seg aldri til hovedstyrken.
Korallrev

Korallrev betegnes faglig som biohermer   (gresk bios, liv, + gresk herma, rev eller barriere). Korallrev finnes fra Nordpolen til Sydpolen, fra havets overflate til adskillige tusen meters dyp. Korallrev i kalde havområder er ganske store og finnes ofte på dypere vann enn tropiske korallrev, som vanligvis ikke befinner seg dypere enn 80 meter. Inntil videre er korallrev i temperert farvann ikke undersøkt inngående. Kaldtvannskorallrev er trolig oppstått særlig i områder hvor det tidligere har gått undersjøiske ras. I Norge finnes verdens grunneste kaldtvanns-korallrev på Tauterryggen i Trondheimsfjorden, mens også Kattegat, Vesterålen og andre deler av Norskehavet har korallrev.
Tropiske lavvannskorallrev er de eneste som er skapt av den spesifikke type koraller som inneholder store mengder furealger inne i kroppsvevet, det vil si hermatypiske, skleraktinske, zooxanthellate koraller. Tropiske revbyggende korallrev er utbredt i lavvannene (primært ned til 50 m dybde), næringsfattige kystområder i tropene, hvor gjennomsnittstemperaturen ikke faller under ca. 18˚C og ikke overstiger ca. 31˚C i lengre tid om gangen. Denne begrensning har stor betydning, når det for eksempel forekommer signifikante skift i de abiotiske forholdene, for eksempel når temperaturen stiger over 33˚C som ved den globale ødeleggende korallblegningen i 1998. 
Utbredelsen av tropiske korallrev på lavvann skal derfor sees på bakgrunn av disse blomsterdyrs fordeler og ulemper i samlivet med deres indre furealger, zooxanthellerne. Herved fås en utbredelse som stort sett følger tropene innenfor vendekretsene i kystnære områder primært på lave dybder, det vil si under 50 m, i enkelte tilfeller ned til mer enn 100 m dybde. Det finnes dessuten også mer dypereliggende tropiske korallrev, blant annet ved Florida med dybder 60-80 meter. Disse dype korallrev er, akkurat som de dype kalde korallrev, ikke undersøkt like godt som tropiske lavvannskorallrev. 
Det anerkjennes tre hovedtyper av korallrev: barriererev (barrier reef), kystrev (fringing reef), og koralløy (cay) eller atoll. En såkalt cay er et sammensluttet korallrev hvor det har lagret seg opp sand og knust korallmateriale oppå korallrevet, i så store mengder at det til slutt danner en liten øy med fortsatt levende korallrev rundt. Det kan ta inntil 30 millioner år å utvikle en fullverdig atoll, som er en tidligere vulkan hvor fjellet er slitt ned mens korallrevet som i starten vokste i tidevannssonen blir det dominerende. De fleste korallrevene vokser i tropenes varme vann. Revene kan bare vokse der vannet er klart og rent, og der hvor det er tilfredsstillende bevegelse i vannet til at det blir god tilførsel av dyreplankton, som korallene lever av. Alle koralldyr består av en myk kropp, kalt polypp og de fleste koraller er bygd opp av ørsmå skapninger som ser ut som små sjøanemoner.
Forurensning, global oppvarming, masseturisme og trålfiske fører til at korallrevene i verden minsker i utbredelse. Mange forskere er redde for at korallrevene kan dø ut på sikt.
Hellas' flagg

Hellas' flagg består av ni horisontale striper, vekselvis hvite og blå. I øvre venstre hjørne har flagget et hvitt kors på blå bakgrunn. Korset symboliserer den gresk-ortodokse kirke.  Historien forteller at de ni stripene tilsvarer stavelsene i slagordet Frihet eller død på gresk. Flagget stammer fra den greske uavhengighetskrigen på 1820-tallet. Det ble offisielt antatt da Hellas proklamerte uavhengighet 13. januar 1822. Det har hatt konkurranse fra et enklere flagg, blå duk med hvitt kors, som i perioder har vært anerkjent som landets flagg. Flagget er ett av flere nasjonalflagg som har USAs flagg som forbilde.
Flagget benyttes i samme form som nasjonalflagg, handelsflagg, statsflagg og orlogsflagg.

Orlogsgjøs, rangflagg

Det greske sjøforsvarets fartøyer fører en orlogsgjøs som består av et hvitt kors på blå duk, med andre ord identisk med kantonen fra nasjonalflagget og med landets riksvåpen. Flaggoffisrer fører flagg basert på gjøsen med en eller flere sekstakkede, hvite stjerner.

Presidentflagg

Republikkens president fører siden 1979 kvadratisk, blått flagg med en variant av riksvåpenet, et skjold med hvitt kors på blått omkranset av gule olivengrener, i midten. Flagget benyttes for å markere presidentens nærvær på land og som rangflagg i sjøforsvaret.
Vannforurensning

Vannforurensning er en mengde ulike påvirkninger av vann som innsjøer, elver, hav og grunnvann som skyldes menneskelig aktivitet, og som fører til at vannet ikke lenger kan brukes til sitt formål.
Økning i tilførselen av næringsstoffer kan føre til eutrofiering. Organisk avfall som kloakk gir høyt oksygenbehov for mottakervannet som fører til oksygenmangel med potensielt alvorlige følger for hele økosystemet. Industri slipper ut ulike forurensninger i sitt avløpsvann inkludert tungmetaller, resin pellets, organiske toksiner, olje, næringsstoffer og faste stoffer. Utslipp kan også ha temperatureffekter, spesielt de fra kraftverk, og disse reduserer også oksygeninnholdet i vannet. Silt-førende avløp fra mange virksomheter som byggeplasser, avskogning og landbruk kan hindre tilgang av sollys gjennom vannsøylen, begrenser fotosynthese og medføre mudring av innsjø eller elvebunn og dermed ødelegge økosystemer.
Forurensninger i omfatter et vidt spektrum av kjemikalier, patogener og fysikalskkjemiske eller miljømessige forandringer.  Mange av de kjemiske substansene er giftige.  Patogener kan produsere vannbårne sykdommer i enten mennesker eller dyr. Forandring av vanns fysikalske kjemi omfatter pH, elektrisk konduktivitet, temperatur og eutrofisering. Eutrofisering er fertilisering av overflatevann av næringsstoffer som tidligere var i underskudd. Selv kommunal vanntilførsel i høyt utviklede land kan innebære helserisiko. Vannforurensning er et stort problem i global målestokk. Det har vært foreslått at det er hovedårsak til død og sykdom i verden, og at det er årsak til død for mer enn 14000 mennesker daglig.
Sambor Prei Kuk

Verdensarvstatus

Området ble lagt til UNESCOs tentative verdensarvliste 1. september 1992 i kulturkategorien. I 2017 ble verdensarvstatus vedtatt.
Procampta rara

Utseende

En middelsstor, gråbrun smyger. Vingene har litt mørkere flekker og er noe uregelmessig formet, med litt uttrukket vingespiss.

Utbredelse

Arten er utbredt i Vest-Afrika.
Total Balalaika Show

Bakgrunn

12. juni 1993 dro Leningrad Cowboys i gang en forbløffende felleskonsert med det 160 mann store Alexandrov Røde Arme kor- og danseensemble, som i magasinet Variety ble omtalt som «den mest selvmotsigende – og inspirerende – krysskulturelle sammensetning siden Nurejev danset med miss Piggy i Muppet Show». Det var Leningrad Cowboys første opptreden med så stor backing:  100 sangere, 40 musikere og 20 dansere.
Settingen for showet var storslått: den største scenen som noen gang har blitt bygget i Finland, midt i Helsingfors, omkranset av universitetet, katedralen og bygningene til statsforvaltningen. Antall tilskuere var 70.000  og deres respons var preget av grenseløs entusiasme til hits som It's Only Rock 'n' Roll, Stairway to Heaven og Delilah, i tillegg til en bortimot majestetisk fremførelse av russiske ballader og Jean Sibelius' Finlandia. Konserten var produsert av Finnish Marketing Federation og Leningrad Cowboys ble belønnet med prisen for beste markedsføringsstunt 1993. 
Aki Kaurismäki og hans team var på plass og filmet begivenheten, som ble et uforglemmelig møte mellom gammelt og nytt, øst og vest. Opptakene førte til utgivelsen av DVD-en Total Balalaika Show i 1994. Musikken fra konserten ble dessuten uttgitt på albumet Total Balalaika Show – Helsinki Concert i 1993.

I Norge

Showet har blitt kjørt flere ganger i Norge av glade amatører.  BMK i Brønnøysund var de første.  Våren 2006 ble det satt opp på Sunnmøre, nærmere bestemt i Tennfjord/ Vatne med Vatne Hornmusikklag og Tennfjord Mannskor – forsterket med band og solister.
Carey (sang)

«Carey» er en sang, skrevet av Joni Mitchell. Den var hentet fra hennes album Blue (1971). Mitchell var også produsent. Sangen var inspirert av hennes tid i et huleboende hippiesamfunn i landsbyen Matala, på den greske øya Kreta.

Selvbiografiske elementer

Den ryktes noen ganger om å handle om hennes sanger/låtskriverkollega James Taylor, som spiller gitar på noen spor på Blue (skjønt ikke på «Carey») og som Mitchell hadde en kort affære med. Mitchell har imidlertid forklart offentlig at denne Carey var en minneverdig figur med navn Carey Raditz (eller «Carrot» Raditz), en spaserstokkbærende kokk med strålende rødt hår som hun traff i Matala under sin europeiske odyssé i 1970. Andre referanser til landsbyen of den al frisco-hippilivsstilen finnes i overflod i sangteksten, mest notabelt til Matalas nå opphørte Dolphin Café (kalt The Marmaid Café i sangteksten).
Mitchell introduserer jevnlig livefremførelser av «Carey» gjennom å berette anekdoter om Raditz og deres eventyr på Kreta.
Mitchells reiser i Europa, som også inkluderte Frankrike og Spania, hadde til hensikt være en «time out» fra hennes økende berømmelse og lykke i musikkbransjen. Mens hun var på veien, lærte hun å spille appalachian dulcimer, som kom til å bli et trekk ved hennes musikalske ytelse i de følgende årene. Hennes ferdigheter på dulcimeren ble først vist på «Blue» og særskilt på originalinnspillingen av «Carey», som Stephen Stills (fra gruppen Crosby, Stills & Nash) spiller bass og akustisk gitar på.
«Carey» ble utgitt på singlen Reprise K 14099, debuterte som nummer 93 på Billboard Hot 100-singlelisten 4. september 1971 og lå der i kun én uke. Ikke desto mindre fortsetter den å være én av Mitchells mest varige og elskede sanger.

Albumer

«Carey» finnes på to Greatest Hits- albumer med Joni Mitchell: Hits (1996) og Dreamland: The Very Best of Joni Mitchell (2004').
Cyndi Lauper, Goldie Hawn, Universal Honey, Sara Gazarek samt Kiki Dee har spilt inn coverversjoner av den på plate. Laupers oppdaterte tolkning ble betraktet av mange kritikere som høydepunktet på en TV-overført tributtkonsert til Joni Mitchell på Hammerstein Ballroom, New York City, 6. april 2000.
Mutchell selv fremfører en forskjellig tolkning av «Carey» på sitt livealbum Miles of Aisles (1994), backet av jazzbandet Tom Scott & The LA Express og spilt inn i Universal Amfitheater i Los Angeles. Denne reggae/skaversjonen har blitt kritisert som «lettvekt». Rolling Stone gikk så langt som å si at sangen var «myrdet».

Norsk versjon

Arne Riis har skrevet en norsk tekst. Den norske tittelen er også «Carey». Ingjerd Helén har spilt inn sangen. Den ble utgitt på singlen Columbia GN 1872 i 1973.
Holtetjern

Holtetjern er et ferskvann som ligger i Rakkestad. Tjernet brukes som badeplass og det finnes stupebrett (2,5 meter) og flytebrygge, langgrunn strand med brygge for handikappede, benkeplass og egen grill.
Badeplassen er merket fra riksvei 22 mellom Degernes og Halden.
Det finnes parkeringsplass med egen gangvei på ca 100 meter ned til stranda. Handikapptoalett finnes langs denne gangveien.
Wolf Butte

Wolf Butte Township er et lite township i Adams County i Nord-Dakota. Ved folketellingen i 2010 var det 22 personer tilhørende stedet.
Det ligger en forlatt kirke der, Wolf Butte Lutheran Church, som ikke har vært i bruk på minst 35 år. Det finnes en kirkegård der med flere norske navn. Flere nordmenn hadde gård der. De siste norsk talende der forsvant på 1960-tallet eller flyttet til større steder nærheten, som Hettinger.
Stedet ble etablert rundt 1910 i forbindelse med jernbanelinjen Milwaukee line. I forbindelse med overgangen fra damp til diesel på lokomotiver forsvant grunnlaget for flere slike steder i Nord Dakota. Togene kunne kjøre lenger uten påfylling av vann og kull, og dermed stoppet ikke togene lenger da det heller aldri var tilstrekkelig passasjergrunnlag.
Eir Ragna Grytli

Utdannelse

Grytli har sin utdannelse fra NTH (senere integrert i NTNU), der hun var ferdig utdannet sivilarkitekt i 1981.
I 1993 tok hun en dr.ing.-grad ved Institutt for arkitekturhistorie, NTH, med avhandlingen Strandstedet Sunndalsøra (1850–1980) : en bygnings- og bebyggelseshistorisk analyse av et tettsted på Nordmøre.

Yrkeskarriere (utvalg)

Etter utdannelsen arbeidet hun noen år ved et privat arkitektkontor i Trondheim, Arkiplan, men etter 1985 har hun i hovedsak hatt ulike stillinger og verv innen arkitekturhistorie og bygnings- og kulturminnevern, mye av tiden knyttet til forskning og undervisning ved NTNU.
Fra 1985 til 1989 var hun først forskningsassistent, senere vitenskapelig assistent, ved Institutt for arkitekturhistorie, NTH.
I perioden 1989 til 1993 var hun stipendiat ved Forskningsrådet, før hun leverte sin doktoravhandling i 1993.
Hun var kulturminneforvalter for verdensarvbyen Røros i perioden 1993–1994. 
I 1994–2003 arbeidet hun som forsker innen kulturminnevern ved SINTEF, bygg og miljø, avd. Arkitektur og byggteknikk. I løpet av denne perioden var hun også professor II i bygningsvern ved Institutt for arkitekturhistorie, NTNU.
Fra 2003 har hun vært ansatt som professor i arkitekturhistorie og bygningsvern ved Institutt for arkitektur og teknologi, NTNU.
Sofiemyr

Sofiemyr er et område i Oppegård kommune i Akershus med barnehager, barneskoler, ungdomsskole (Fløysbonn) og videregående skole (Roald Amundsen videregående skole). Barne- og ungdomsskolene er nå slått sammen til en storskole under navnet Sofiemyrtoppen skole. Sofiemyr kirke ble innviet i 1987. Området inneholder stort sett villa- og rekkehusbebyggelse fra 60- og 70-tallet. Det nyeste boligfeltet, Sofiemyr 2 – med eneboliger, rekkehus og lavblokker – syd for Tømteveien, ble bygget ut i perioden 1990–1995. Det er i tillegg et større idrettsområde, med ca. 7 fotballbaner, svømme- og idrettshall og ishockeybane. Fem minutters gangavstand til golfbanen Oppegård Golfklubb.
Det er muligheter for å komme seg mot Oslo eller Ski med både buss og tog. Nærmeste jernbanestasjoner er Solbråtan, Kolbotn og Myrvoll. Busslinjene 81 Vestbanen – Prinsdal – Greverud og 83 Vestbanen – Mastemyr – Tårnåsen er hovedbussforbindelsene i området. I rushtidene kjører også ekspresslinjene 82E Vestbanen – Sønsterudveien – Tårnåsen og 84E Vestbanen – Sofiemyr – Myrvoll.
Sofiemyr har også et stor stadion, som er hovedstadionet til Kolbotn ILs Kvinnelag i fotball. Denne stadionet har også blitt brukt under 17-mai-arrangementet i kommunen, men hele arrangementet ble flyttet til Kolbotn Torg i 2014.
Martin Sesaker

Idrettskarriere

Sesaker deltok i Curling under Vinter-OL for ungdom 2012, der han fikk sølv i mix double sammen med Kim Eun-bi fra Sør-Korea. De tapte finalen 2-13 for Michael Brunner og Nicole Muskatewitz. Han deltok også på Norges mix-lag, men disse ble slått ut i kvartfinalen, etter tap 0-8 for Sverige. Året etter deltok han i Junior-VM i curling 2013, men Norge kom der på femteplass i Round Robin, og gikk ikke videre til sluttspillet. 
I Junior-VM i curling 2014 deltok han på Norges lag som kom på tredjeplass. Han deltok også i Junior-VM i curling 2015, men Norge kom på sjetteplass i Round Robin, med fire seire og fem tap, og gikk dermed ikke til sluttspillet. 
Han deltar i Curling-VM 2017 for mikslag, sammen med Wilhelm Næss, Ingvild Skaga og Eirin Mesloe Hæverstøl.
Nordfargjeld

Nordfargjeld var den gjelden en fisker hadde til den bergenske handelsmannen på Bryggen i Bergen

Bakgrunn

Nordfargjeld var et sentralt begrep i nordlandshandelen på Bryggen i Bergen, og representerte båndet mellom en handelsstue og kunden. Gjelden økte eller minket alt ettersom fisket var dårlig eller godt. I nordfarkladdene kan vi se hvordan hvert enkelt stevne øket eller minket gjelden, og i nordfaruttrekkene ser vi utviklingen over flere år.
Det er lett å se seg blind på de tyngende sidene ved gjeldsbyrden, og gjeldsforholdet blir ofte fremstilt som en utnyttelse fra bergenskjøpmannens side. Men bildet er mer nyansert. Gjelden er først og fremst et forhold som knytter handelsmann og kunde til hverandre med plikter og rettigheter på begge sider. Den bandt på den ene side fiskeren til å handle kun med sin handelsmann, men den forpliktet også handelsmannen til å utstyre fiskeren med det han trengte av nødvendighetsvarer, enten den medbrakte fangsten dekket dette eller ikke. Det finnes eksempler på helt ensidige transaksjoner, der kun forbruksvarer er sendt nordover, uten at det er fraktet fisk til Bergen. Det er lite trolig at det lå noen forventning om at gjelden skulle nedbetales. Den er først og fremst en organisatorisk relasjon.
Dersom en fisker ønsket å skifte handelsmann, måtte den nye overta gjelden, altså kjøpe ham ut. Den samlede nordfargjelden ble betraktet som et uttrykk for handelsstuens verdi. Det var vanlig at stuer ble solgt til 2/3 av verdien av nordfargjelden.
Opplysninger om nordfargjeld finnes i arkivene etter handelsmenn på Bryggen, først og fremst i nordfaruttrekk og nordfarkladder. Bergen Byarkiv oppbevarer slike arkiver.
Barneklinikken (Haukeland universitetssykehus)

Barneklinikken er en del av Haukeland universitetssykehus i Bergen og ligger i bydelen Årstad i Bergen kommune, Hordaland fylke. Barneklinikken er den nest største barneavdelingen i landet med barn og unge fra nyfødt og inntil 15 år. 5. september 2016 flyttet Barneklinikken inn i nybygget Marie Joys' hus og endret samtidig navn til Barne- og ungdomsklinikken. Etter planen skal Barne- og ungdomsklinikken flytte over til det nye Barne- og ungdomssykehuset som er under oppføring.

Avdelinger

Poliklinikk, sengeposter, dagpost, habilitering, rehabilitering, røntgen og laboratorium.

Historie

Barneklinikken ble gitt som gave fra det svenske folk og stod ferdig i 1950. Den ble oppført ved Markusplassen på husmannsplassen Treet. Arkitekt var Gustav Birck-Lundgren. Barneklinikken var opprinnelig et ganske rent funksjonalistisk bygg, men med tiden ble dette forandret med mange tilføyelser. Barneklinikken var det eldste barnesykehuset i landet og ble revet sommeren 2017. I 2022/2023 skal det nye Barne- og ungdomssykehuset stå ferdig på den samme tomten.
Ferjesambandet Molde–Vestnes

Molde–Vestnes er et ferjesamband på Europavei 39 over Moldefjorden. Strekningen drives av selskapet Fjord1.
Vestnes fergekai ligger på Furneset 3 kilometer fra Vestnes sentrum. Lengden er 11,5 kilometer (6,2 nmi) og overfartstiden 35 minutter. Det er 45 turer per dag per retning (2–3 i timen i tidsrommet 06–20).
På oppdrag fra regjeringen utreder Statens vegvesen en fast kryssing av fjorden som kan erstatte ferjesambandet. Den nye, ferjefrie E39 planlegges som en 16 kilometer lang undersjøisk tunnel fra Vik i Vestnes kommune til Nautneset i Midsund kommune. Deretter følger en rundt 2 kilometer lang hengebru fra Nautneset til Julbøen i Molde kommune. Prosjektet er godkjent og omtalt i Nasjonal transportplan 2018–2027, men byggestart er ikke endelig avklart per 2017. Kostnad er anslått til 14,5 milliarder kroner. Planer om en kryssing ble tidligere omtalt som Møreaksen, mens Statens vegvesens offisielle prosjektnavn er E39 Romsdalsfjorden.
Oświęcim

Historie

Byen er kjent siden 1179 og fikk byrettigheter i 1272. I løpet av historien bodde tyskere og polakker fredelig sammen i byen. Hertugdømmene Auschwitz og Zator, som lå i det vestlige Galicia, kom i 1327 under hertug Johann av Auschwitz i et vasallforhold til Kongeriket Böhmen.
Senere kom området under hertugene av Teschen og Grossglogau. På 1300-tallet sank folketallet fordi innbyggerne slo seg ned andre steder. Spesielt tyskernes interesse for området sank, og i 1457 kjøpte kong Kasimir IV av Polen rettighetene til stedet og innlemmet det i voivodskapet Kraków. I 1655 ble byen herjet og ødelagt av svenske tropper, og i den følgende tiden ble stedet redusert til en betydningsløs landsby. Fra 1773 lå byen i Østerrike, og keiseren av Østerrike førte også tittelen hertug av Auschwitz. Byen lå rett ved grensen til Preussen og Russland. I 1818 ble byen med Østerrike tysk forbundsområde. Under den østerriksk-prøyssiske krig angrep prøysserne den østerrikske byen 27. juni 1866, men angrepet ble slått tilbake. Etter første verdenskrig ble byen polsk. Under andre verdenskrig, da byen ble okkupert av Tyskland, ble den kjent for flere konsentrasjonsleirer som de tyske nazistene opprettet, og hvor over en million mennesker døde.
Star Buck kraftverk

Star Buck kraftverk er et varmekraftverk i Changhua-fylket på vestkysten av Taiwan. Det har en installert produksjonskapasitet på 490 MW fordelt én blokk.
Anlegget ble ferdigstilt i år 2009. Det fyres på LNG og har teknologi fra Toshiba.